ตรุษจีนหงอยยอดขายของเซ่นไหว้ตก 50%
สินค้าขึ้นราคา-คนระวังการใช้จ่าย ทำยอดขายของเซ่นไหว้ตรุษจีนตก 50% ซ้ำเจอห้างโมเดิร์นเทรดแย่งลูกค้า
10 ก.พ. 2553

สินค้าขึ้นราคา-คนระวังการใช้จ่าย ทำยอดขายของเซ่นไหว้ตรุษจีนตก 50% ซ้ำเจอห้างโมเดิร์นเทรดแย่งลูกค้า
รายงานข่าวจากกระทรวงพาณิชย์ แจ้งว่า บรรยากาศการจับจ่ายใช้สอยซื้อเครื่องเซ่นไหว้สำหรับเทศกาลตรุษจีน ที่ตลาดเก่าเยาวราช ไม่คึกคักนัก โดยพ่อค้าแม่ค้าส่วนใหญ่เห็นว่ายอดขายตกลงจากปีที่แล้วมาก โดยบางรายขายสินค้าได้ลดลงถึง 50% เนื่องจากคนยังกังวลว่าเศรษฐกิจยังไม่ดี รวมถึงวิตกปัญหาความวุ่นวายทางการเมือง  ประกอบกับกับราคาสินค้าแพงขึ้น ทำให้คนระมัดระวังการใช้จ่าย ที่สำคัญปีนี้ผู้บริโภคหันไปซื้อสินค้า ตามห้างสรรพสินค้า หรือร้านค้าปลีกสมัยใหม่ที่มีการจัดโปรโมชั่นลดราคาสินค้า และจัดแพ็คเกจเครื่องเซ่นไหว้อำนวยสะดวกลูกค้ามากกว่า แทนการซื้อตามตลาดสด ขณะที่การสั่งซื้อสินค้าไปขายตามต่างจังหวัดก็น้อย เพราะร้านค้าส่วนใหญ่รอออเดอร์จากลูกค้าที่ชัดเจนก่อนสั่งซื้อ
ทั้งนี้ พ่อค้าแม่ค้าในตลาดเก่าเยาวราชยอมรับว่ายอดขายปีนี้ขอแค่ประคองตัวให้พออยู่ได้ ไม่ต้องกำไรเยอะ เพราะเศรษฐกิจแย่ ทั้งที่ต้นทุนสินค้าก็เพิ่มขึ้นมาต่อเนื่อง เช่น แอปเปิลขึ้นจากลัง 1,100 บาท เป็น 1,250 บาท รวมถึงขนมไหว้เจ้าด้วย แต่ต้องขายเท่าเดิม ยอมกำไรน้อยหน่อย ไม่เช่นนั้นก็ขายไม่ได้ 
น.ส.ชุติมา บุณยประภัศร อธิบดีกรมการค้าภายใน กล่าวว่า กรมได้จัดงานเทศกาลตรุษจีนธงฟ้าระหว่างวันที่ 10-12 ก.พ. ที่กระทรวงพาณิชย์ สนามบินน้ำ นำสินค้าอุปโภคบริโภคมาจำหน่ายในราคาถูก เพื่อเป็นทางเลือกให้กับประชาชนอีกทางหนึ่ง
นอกจากนี้ในวันที่ 11 ก.พ.นี้ กรมจะเชิญผู้ผลิตสินค้าในทุกกลุ่มเข้าหารือเพื่อขอความร่วมมือให้ตรึงสินค้าต่อไปอีก 3 เดือน ขณะที่ปัญหาราคาน้ำตาลทรายได้ประสานข้อมูลกับสำนักคณะกรรมการอ้อยและน้ำตาล เพิ่มความเข้มงวดดูแลไม่ให้เกิดการเบียดเบียนการใช้ระหว่างโควตาน้ำตาลเพื่อผลิตสินค้าส่งออก (โควตา ค) กับโควตาน้ำตาลทรายใช้ในประเทศ (โควตา ก) จนทำให้เกิดการคลาดแคลน หลังจากที่ผ่านมาพบว่า มีการแย่งใช้โควตา 10-20%